Oorsaak van treinbotsing bekendTwee treine het tussen Pretoria en Johannesburg gebots. Foto: @EMER_G_MED /Twitter Metrorail het Maandagaand gesê een van die treine het verby ŉ gevaarteken gery voordat dit naby die Kaalfontein-stasie in Tembisa, noord van Johannesburg, reg van voor teen die ander trein gebots het. Volgens Metrorail is een mens op die toneel dood en 243 passasiers van albei treine beseer. Die oorledene se liggaam is in een van die treinwrakke aangetref. Niks kon vir hom gedoen word nie en hy is op die toneel dood verklaar. “ŉ Ondersoek sal gedoen word na die oorsaak van die ongeluk. Die Passasierspooragentskap van Suid-Afrika (Prasa) sal saam met die spoorveiligheidsreguleerder werk in hierdie verband. ŉ Saak van strafbare manslag is by die Tembisa-polisiestasie aanhangig gemaak,” het Metrorail gesê. “Die ongeluk en die verlies van lewens is betreurenswaardig en ons spreek ons innige medelye aan die familie van die oorledene uit. Metrorail en die Prasa-bestuur wens die beseerdes ŉ spoedige herstel toe.” Die maatskappy het gesê ŉ kosteberaming van die skade van die ongeluk is nog nie gedoen nie.